**AIŠKINAMASIS RAŠTAS**

**DĖL SAVIVALDYBĖS TARYBOS SPRENDIMO „DĖL DRAUDIMO NAUDOTI CIVILINES PIROTECHNIKOS PRIEMONES“ PROJEKTO**

**1. Projekto rengimą paskatinusios priežastys**

Klaipėdos mieste organizuojant kalėdinius ir naujametinius renginius jau nuo 2016 metų Teatro aikštė (ir jos prieigos) buvo paskelbiama zona be pirotechnikos, t. y. joje draudžiama naudoti pirotechnikos gaminius.

Lietuvos Respublikos civilinių pirotechnikos priemonių apyvartos kontrolės įstatymo 17 straipsnio 1 dalies 2 punkte nustatyta, kad savivaldybės taryba gali nustatyti vietas, kuriose būtų draudžiama naudoti civilines pirotechnikos priemones.

Klaipėdos apskrities vyriausiojo policijos komisariato viršininkas 2021 m. lapkričio 3 d. raštu Nr. 30-S-12085 „Dėl zonos be pirotechnikos nustatymo“ (Savivaldybės administracijoje gautas 2021-11-03, reg. Nr. R1-8317) siūlo svarstyti ir priimti sprendimą nuo 2021 m. gruodžio 1 d. iki 2022 m. sausio 10 d. Klaipėdos miesto Teatro ir Atgimimo aikštėse drausti naudoti civilines pirotechnikos priemones ir pažymėti specialiais įspėjamaisiais ženklais teritoriją, kurioje galioja draudimas.

Be to, Atgimimo aikštėje iki 2022 m. sausio 31 d. vyksta „Klaipėda – Europos jaunimo sostinė 2021“ jaunimo „Pop up“ erdvės renginių ciklas. Šių renginių organizatorius, teikdamas prašymą dėl renginių organizavimo (Savivaldybės administracijoje gautas 2021-09-21, reg. Nr. RS1-822), be kita ko, prašė ir nuo 2021 m. gruodžio 1 d. iki 2022 m. sausio 10 d. paskelbti Atgimimo aikštę zona be pirotechnikos (išskyrus Bengališkas ugneles).

Įvertinus tokį teisinį reglamentavimą, atsižvelgus į policijos, renginio organizatoriaus prašymus bei siekiant užtikrinti visuomenės saugumą, asmenų apsaugą ir saugą nuo pavojaus, keliamo naudojant civilines pirotechnikos priemones, viešąją tvarką, asmenų ir turto saugumą, tikslinga uždrausti naudoti civilines pirotechnikos priemones (išskyrus F1 kategorijos fejerverkus) Teatro aikštėje ir jos prieigose bei Atgimimo aikštėje ir jos prieigose, tuo laikotarpiu paskelbiant Teatro ir Atgimimo aikštes zona be pirotechnikos.

Be to, atsižvelgiant į tai, kad Teatro ir Atgimimo aikštėse yra organizuojami Klaipėdos miesto kalėdiniai ir naujametiniai bei „Klaipėda – Europos jaunimo sostinė 2021“ renginiai, tikslinga numatyti išimtį ir nustatyti, kad numatytas draudimas naudoti civilines pirotechnikos priemones (išskyrus F1 kategorijos fejerverkus) būtų netaikomas renginių organizatoriui, kuris tuo laikotarpiu organizuoja renginį numatytoje teritorijoje. Renginio organizatorius, renginio teritorijoje, civilines pirotechnikos priemones galėtų naudoti tik laikydamasis Leidime organizuoti renginį numatytų sąlygų. Tokią išimtį tikslinga nustatyti, kad renginio organizatorius įgyvendindamas renginio programą galėtų pasitelkti efektus, kurių metu yra naudojamos aukštesnės kategorijos, nei F1 kategorijos fejerverkai, civilinės pirotechnikos priemonės (pavyzdžiui, teatrinės pirotechnikos priemonės ar F2 kategorijos fejerverkai ir pan.).

**2. Parengto projekto tikslai ir uždaviniai**

Projektu, įgyvendinant Lietuvos Respublikos civilinių pirotechnikos priemonių apyvartos kontrolės įstatyme savivaldybės tarybai suteiktą teisę, siekiama užtikrinti visuomenės saugumą, asmenų apsaugą ir saugą nuo pavojaus, keliamo naudojant civilines pirotechnikos priemones, viešąją tvarką, asmenų ir turto saugumą.

**3. Kaip šiuo metu yra teisiškai reglamentuojami projekte aptarti klausimai**

Lietuvos Respublikos civilinių pirotechnikos priemonių apyvartos kontrolės įstatymo (toliau - įstatymas) 17 straipsnio 1 dalies 2 punkte yra nustatyta, kad draudžiama naudoti civilines pirotechnikos priemones (išskyrus F1 kategorijos fejerverkus) arčiau kaip 30 metrų nuo mokyklų, gydymo ir reabilitacijos įstaigų, kulto, šarvojimo patalpų, jeigu tai nesuderinta su pastatų (statinių) ar patalpų valdytojais, taip pat kitose savivaldybės tarybos nustatytose vietose. Šios įstatymo 17 straipsnio 1 dalies 3 punktas nustato, kad jeigu tai trikdo viešąją rimtį, draudžiama naudoti civilines pirotechnikos priemones nuo 22.00 val. iki 8.00 val. (išskyrus švenčių dienas, taip pat per masinius renginius, kuriuos rengti savivaldybės vykdomoji institucija yra išdavusi leidimą), kitu teisės aktuose nustatytu ar savivaldybės tarybos nustatytu laiku.

Triukšmo prevencijos Klaipėdos miesto savivaldybės viešosiose vietose taisyklių, patvirtintų Klaipėdos miesto savivaldybės tarybos 2017 m. gruodžio 21 d. sprendimu Nr. T2-321 „Dėl triukšmo prevencijos Klaipėdos miesto savivaldybės viešosiose vietose taisyklių patvirtinimo“ 19 punktas nustato, kad civilines pirotechnikos priemones galima naudoti ne arčiau kaip 75 m nuo gyvenamųjų pastatų dienos ir vakaro laiku (7–22 val.), išskyrus organizuojamus renginius, kuriems išduotas Savivaldybės administracijos direktoriaus ar jo įgalioto asmens leidimas.

**4. Kokios numatomos naujos teisinio reglamentavimo nuostatos ir kokių teigiamų rezultatų laukiama**

Priėmus projektą būtų uždrausta naudoti civilines pirotechnikos priemones (išskyrus F1 kategorijos fejerverkus) Teatro aikštėje ir jos prieigose bei Atgimimo aikštėje ir jos prieigose, tuo laikotarpiu paskelbiant Teatro ir Atgimimo aikštes zona be pirotechnikos.

Be to, būtų numatyta išimtis, kad numatytas draudimas naudoti civilines pirotechnikos priemones (išskyrus F1 kategorijos fejerverkus) būtų netaikomas renginių organizatoriui, kuris tuo laikotarpiu organizuoja renginį numatytoje teritorijoje. Renginio organizatorius, renginio teritorijoje, civilines pirotechnikos priemones galėtų naudoti tik laikydamasis Leidime organizuoti renginį numatytų sąlygų.

Taip pat bus užtikrintas visuomenės saugumas, asmenų apsauga ir sauga nuo pavojaus, keliamo naudojant civilines pirotechnikos priemones, viešoji tvarka, asmenų ir turto saugumas.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta**

Neigiamų priimto sprendimo pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys**

Šiam sprendimui įgyvendinti kitų teisės aktų parengti nereikia.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai**

Šiam sprendimo projektui įgyvendinti papildomų lėšų nereikia.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne)**

Nėra.

**9. Kiti reikalingi pagrindimai ir paaiškinimai**

Nėra.

PRIDEDAMA. Teisės aktų išrašas, 2 lapai.

|  |  |
| --- | --- |
| Skyriaus vedėjas | Marius Poimanskis |